Deilig helg | Fjordfrue
4. desember 2016 4. desember 2016 ~ Hege
Dette ble en laaang helg, og det var deilig! 😀
Fredagen ble som den ble, og i går var formen mye bedre. Tok meg til og med en handletur med ungene for å få gjort unna noen julegaver til. Er nesten i havn og det er utrolig deilig. Bare noen få gaver igjen, og de skal i hovedsak ordnes på nett. Må bare "få ut finger`n" og få ordnet dette også veldig snart, for nå er det bare 3 uker til jul og den tiden kommer til å gå fort.
I går ettermiddag/kveld fikk vi kjempekoselig besøk av en tidligere kollega og venninne av meg med mann. De kom kl seks og etter ønske fra N (og på grunn av generell mangel på fantasi) ble det servert 1001 smatt igjen. En rett som er enkel å lage, selv om den tar litt tid, og som smaker like godt hver gang.
T. var i nominasjonsmøte med Buskerud Arbeiderparti i Drammen og ble forsinket hjem. Hadde regnet med å være hjemme i fem-tiden, men var ikke hjemme før nærmere åtte. Da var det godt å ha førsteklasses hjelp av ungene. De var håndlangere med matlagingen og dekket bord osv. Takket være de gikk jobben min som på skinner og vi var perfekt i rute til gjestene kom. Det fikk ikke hjelpe at vi ble en for lite til bords, for det var det ikke så mye å gjøre med. Maten smakte som den skulle og gemalen måtte spise alene da han kom hjem. Men kokken fikk kompliment for maten og da smakte det for han også 😉
I dag har jeg omsider kommet meg ajour med regnskapet til Friskis&Svettis. Det var jammen på tide, for jeg var 4 mnd på etterskudd. Oppdaget en dobbeltføring fra begynnelsen av september som jeg sendte mail om slik at vi kan få rettet opp feilen. Lovlig sent å oppdage en så åpenbar feil så lenge etterpå, men sånn ble det bare. Regner med at det blir en ordning ganske raskt, og så lenge det er i orden før nyttår går det greit.
I dag har det vært skikkelig trolsk stemning ute. Da jeg kikket ut over fjorden var det som om motivet var plukket ut av et trollbilde av Kittelsen. Skikkelig flott å kikke på, og forhåpentligvis klarte jeg å fange noe av det i dette bildet.
Vi har omsiden tatt en endelig avgjøelse vedr. jula, og kommer til å tilbringe den i Risør med familien til T. Det var ikke helt uventet, men uansett veldig på tide å få bestemt oss. Luksus å ha 2 fristende alternativer å velge mellom.
I morgen er jeg klar for jobb igjen og plutselig er den uka over også Vi får bare henge med som best vi kan, for før vi vet ordet av det er det jul.